Raaisel oor vermiste vliegtuig dalk nooit opgelos | Maroela Media
Die hoof van polisie in Maleisië het gewaarsku dat die ondersoek oor Malaysia Airlines Vlug 370 moontlik baie lank kan duur en dalk nooit ŉ oorsaak vir die tragedie kan bepaal nie.
“Die kriminele ondersoek fokus op vier moontlikhede, naamlik kaping, sabotasie en persoonlike of sielkundige probleme van die persone aan boord,” het Khalid Abu Bakar Woensdag gesê. “Die ondersoek kan moontlik baie lank duur. Ons moet elke klein dingetjie oplos. En aan die einde van die ondersoek kan ons dalk nog steeds nie ŉ antwoord hê nie. Ons kan moontlik nooit weet wat tot die voorval gelei het nie.”
Intussen sal ŉ kernkragduikboot van die Britse vloot by die soektog in die Indiese Oseaan aansluit, het News Ltd berig. Die duikboot, HMS Tireless, sal by die Britse navorsingskip HMS Echo aansluit. Al twee skepe het gevorderde onderwatersoekvermoëns en is op soek na die elektroniese sein wat deur die vliegtuig se vlugopnemer uitgestuur word.
Najib Razak, eerste minister van Maleisië, sal na verwagting Woensdag persoonlik die spanne van sewe lande in Perth bedank vir hul poging om die wrak van die vliegtuig op te spoor. Die vliegtuie vlieg tot 12 uur per dag waarvan drie ure gebruik word om die soekgebied, sowat 1 800 km wes van Perth, te bereik. Die vliegtuie soek dan vier ure lank in ŉ roosterpatroon en keer dan terug na Perth.
Die volledige transkripsie van die vlieëniers se gesprek met die lugbeheertoring in Kuala Lumpur, wat nou bekend gemaak is, dui niks ongewoon in die kajuit aan nie.
Die vlugopnemer se batterylewe sal na verwagting op 7 April verval en sal daarna nie meer ŉ sein uitstuur nie. ŉ Skip van Australië, wat ŉ spesiale toestel karwei wat seine kan opspoor, sal na verwagting op 4 April in die soekgebied aankom. Die toestel word teen 5km/h gesleep en het slegs ŉ reikafstand van 1.6 km. Die soekgebied moet dus baie klein wees om ŉ sein te kan optel. Die huidige soekgebied is so groot soos Ierland.
Die vliegtuig het op 8 Maart van Kuala Lumpur na Beijing verdwyn met 239 mense aan boord. Daar is nog geen teken van die vliegtuig opgespoor nie. -SAPA
Video’s: Chili-aardbewing nog die sterkste vanjaar
Dodetal styg ná modderstorting